  Виталий Пронин Пётр Захаров Удмуртиысь Писательёслэн огазеяськонэнызы кивалтоз Пётр Захаров Удмуртиысь Писательёслэн огазеяськонзылэн 18-тӥ съездэз ортчиз. Отын выль тӧро, правление но ревизионной комиссия быръемын. Писательёсты но съездэ ӧтем куноосты ӟечкылаз культурая но туризмъя министр Владимир Соловьёв. Со пусйиз: - 2015-тӥ ар Литературалэн ареныз ялэмын. Соин валче асьмелы трос ужано луоз, пӧртэм конкурсъёс, вожвылъяськонъёс малпано. Озьы ик вуоно арын Вормонлы 70 ар тырме. Вазиське, асьмеос ӵош ужаны кулэ, ми юрттом. Огазеяськонлэн вить ар ӵоже ужаменызы тодматыса, доклад лыдӟиз писательёслэн тӧрозы Егор Загребин. Со пусйиз: шаерысьтымы пӧртэм ёросъёсын но гуртъёсын, озьы ик бускель улосъёсын пумиськонъёс, ӝытъёс, книгаосын тодматсконъёс ортчытъямын, улонысь кошкем писательёслэсь юбилейёссэс пусйылэмын. Туннэ нуналлы огазеяськонэ кутэмын 100 адями. Сю пӧлысь 53-ез - удмуртъёс, 42-ез - ӟучъёс, 5 бигеръёс. «Удмуртия» издательствоын поттэмын 107 книга. Соос пӧлысь 62-ез - удмурт кылын. Россиысь Антон Дельвиг нимо премиен пусъемын калык писатель Вячеслав Ар-Серги. Ревизионной комиссилэн председателез Николай Кузнецов союзлэсь ужрадъёсы кӧня коньдон быдтэмзэ шараяз. Правленилэн ужаменыз тодматӥз Василий Ванюшев. Со пусйиз: егитъёслы тросгес саклык висъяно. Василий Михайловичлэн вордскем Кизнер ёросысьтыз куиняз гинэ школаосын удмурт кылэз дышето вылэм. Уг тырмо, пе, дышетӥсьёс. Лыдъяса-чотаса потӥллям но, удмурт кылын визьнодасьёс трос гинэ люкаськиллям. Таӵе сюлэмшугъяськытӥсь учырез писатель шараямен, югдур умой пала берыктӥськем. Табере 19 школаос пӧлысь дасаз анай кылэз дышетон борды басьтӥськиллям. Нылпи литература сярысь вакчияк вераськиз Ульфат Бадретдинов. Со пусйиз, быдэс шаеръя верано ке, школаосын азьвыл аръёсы сямен уг ужало ни литературно-творческой кружокъёс. Кылсярысь, быдэс Дэбес ёросын одӥг кружок но ӧвӧл. Вазен отын адӟем карымон «Пужымо Байгурезьзы» вал. Сыӵе ик югдур Можга педколледжын но. Алнаш ёрос узыр гожъяськисьёсын. Отысь удмурт кылъя но литературая дышетӥсьёсты ушъяно, тужгес но Муважи но Утчан школаосысь визьнодасьёсты. Соослэн литературно-творческой кружоке ветлэм пиналъёссы дышетскыны пыро Удмурт кун университетысь филологияя факультетэ. Алнашъёслэн выльдӥськиз «Ошмес син» кружоксы. Соин быгатыса кивалтэ Ашальчи Оки нимо музеен кивалтӥсь Мария Петрова. Соос доразы писательёсты но журналистъёсты ӧтчалляло, тунсыкоесь пумиськонъёс радъялляло. Семинаръёстэк но кружокъёстэк уз будэ кылбурчиос но, прозаикъёс но. Удмуртиысь Писательёслэн огазеяськоназы туэ кутэмын Николай Бехматов, Юрий Никитин, Светлана Скобкарёва, Галина Пронина но Лия Малых. Тросэз ӵектӥзы: Писательёслэн союзазы пырись муртъёс сярысь но соослэн творчествозы пумысен журнал-газетъёс мед гожъялозы вылэм, лыдӟисьёс но соос сярысь мед тодозы. Кыл куриз Валентин Кельмаков: малы асьмелэн книгаосын вуз карон лавкаосмы ӧвӧл? Мукет республикаосын соос ваньмаз сямен вань. Озьы ик ӧвӧл литературалы сӥзем музеймы. Отчы егитъёс ветлысалзы, отын пӧртэм конференциос но семинаръёс ортчылысалзы. Поттоно шуиськом Кузебай Гердлэсь 6 томъем книгазэ. Со лыдӟись доры кызьы вуоз? *** Собере «пӧсь» вакыт кутскиз - Удмуртиысь Писательёслэн огазеяськонзылы тӧро быръён. «Удмурт Кенеш» огазеяськонлэн тӧроез Игорь Семёнов ӵектонэн потӥз: ми тӧроен адӟиськом Владимир Михайлов журналистэз. Таӵе ӵектонлы Владимир Пантелеевич пумит луиз: кык ужез нуыны уг вормы, пе. Со Удмурт радиоын но трос тырше угось. Тӧрое ӵектэмын на вал «Кизили» журналлэн валтӥсь редакторез Ульфат Бадретдинов но Удмурт кун университетысь тодосчи Виктор Шибанов. Кыкназы ик пумит луизы. Егор Загребин Писательёслэн союзысьтызы секретарез Ада Диеваез аслаз интыяз дэмлаз. Соку омыр эшшо «пӧсьгес» луиз. Писательёс выль нимъёсты дэмланы шӧтазы. Тросэз дурбасьтӥзы «Инвожо» журналлэн кивалтӥсезлы Пётр Захаровлы. Быръёнъёс лушкем амалэн ортчизы. Ада Диева 26 куара люказ, нош Пётр Захаров - 39. Озьыен вормиз «Инвожо» журналлэн редакторез. Татын ик кылдытэмын вал выль правление но. Кылем съездын 8 адями ке вал, туэ 7-зэ гинэ бырйизы: В. Михайловез, В. Шибановез, А. Шкляевез, У. Бадретдиновез, Г. Иванцовез, Н. Малышевез но А. Диеваез. Ревизионной комиссия азьвылэз ик кельтэмын - Н. Кузнецов - председатель, ёзчиосыз Л. Тихонова но Г. Романова. Таяз гужем союз 4 толэзь ӧз ужа - отысь кивалтӥсьёс уждун ӧз басьтэ. Таӵе учырлы луыса ик, малпан кылдэ, тӧрое пуксьыны мылкыд карисьёс ӧвӧл. Со сяна но трос сюлэм шугъяськытӥсь юанъёс: писательёс мӧйымо, соослэн радазы егитъёс уг пыро, тросэзлэн гожъямъёссы калыке уг вӧлмо, книгаоссы уг пото. Иське кин понна тырше писатель? Озьы ке но, союз ӧз куашка. пыд йылаз сылэ. Удмурт Республикаын выль кивалтисьёс, оло, гожъяськисьёслы но тросгес саклык висъялозы. Любовь Тихонова Теги: литература ПётрЗахаров Союзписателей  